
На основу 1. телефонске седнице Градског штаба за ванредне ситуације на територији града Београда, одржаној 11.03.2020. године на тему спречавање, сузбијање и гашење епидемије COVID-19, донета је

ПРЕПОРУКА
Пожељно и препоручено понашање грађана, у циљу самозаштите од инфекције новим корона вирусом и ограничавања ширења епидемије:
· Често перите руке сапуном и водом (у трајању од најмање 20 секунди) или средствима за суво прање руку на бази 70% алкохола,

· Избегавајте блиски контакт са особама које имају повишену температуру, кијају и/или кашљу,

· Избегавајте поздрављање руковањем и љубљењем, а са саговорницима одржавајте раздаљину од најмање једног метра,

· Не дирајте нос, очи и уста неопраним рукама,

· Ако кашљете или кијате, прекријте уста и нос надлактицом или папирном марамицом. Марамицу одмах баците у канту за отпатке са поклопцем и оперите руке,

· Хируршку маску користите ако кијате и кашљете, или уколико негујете болесног члана породице, док се маска не овлажи. Након скидања маске, обавезно темељно оперите руке,

· Често проветравајте просторије у којима боравите,

· Избегавајте окупљања са већим бројем људи, средства јавног превоза, одлазак у супермаркете, тржне центре, биоскопе, позоришта, спортске манифестације и друго,

· Уколико имате заказан лекарски преглед или вам је потребан рецепт за лекове које редовно узимате, најпре контактирајте лекара телефоном,

· Не узимајте антибиотике на своју руку,

· Одржавајте хигијену животног простора,

· Од хране које се термички обрађује, конзумирајте само адекватно термички обрађене намернице, посебно кад је у питању месо,

· Свим грађанима Србије, па и Београда, саветује се да одложе планирана путовања у сва подручја у којима се региструје интензивна трансмисија вируса COVID-19 због могућег ризика од заражавања новим корона вирусом,

· Уколико путују у подручја интензивне трансмисије, грађанима се, поред већ наведених, препоручује и придржавање додатним мерама: ношење маски преко уста и носа уколико се борави у простору где су масовна окупљања (аеродроми, железничке и аутобуске станице, градски и међуградски превоз и сл.), као и избегавање контакта са живим или мртвим дивљим или домаћим животињама,

· Грађанима Републике Србије и другим путницима који долазе из подручја интензивне трансмисије вируса и других подручја у којима су могли бити изложени инфекцији новим корона вирусом саветујемо да се држе упутстава која су садржана у Здравственом упозорењу (на српском и енглеском, као и на кинеском језику),

· Ради заштите од уношења заразних болести на територију Републике Србије, лицима која долазе из држава, односно подручја са интензивном трансмисијом болести COVID-19, односно жаришта епидемије, и то: Републике Италије, Народне Републике Кине, Републике Јужне Кореје, Швајцарске Конфедерације и Исламске Републике Иран, надлежни органи привремено ће забранити, односно ограничити улазак и кретање,

· Свим грађанима се препоручује да редовно - свакодневно прате средства јавног информисања и информације и препоруке издате од стране званичних институција, те избегавање креирања и дистрибуције неформалних и непроверених информација,

· Ако осетите симптоме инфекције органа за дисање (повишена температура, кијавица, кашаљ, цурење из носа, отежано дисање или друго), одмах ставите маску преко уста и носа, појачате хигијену руку (прање топлом водом и сапуном), избегавајте контакте са другим особама, користите марамицу кад кијате или кашљете, и позовите телефоном епидемиолога Завода за јавно здравље Београд. Од епидемиолога ћете добити упутства о даљем поступку. Молимо вас да у потпуности поступате у складу са добијеним упутствима.

Дежурни бројеви телефона у Градском заводу за јавно здравље Београд, за информације о корона вирусу:

Од 8-17 часова 011/2078-672, 2078-673

Од 17-22 часа 064/8503057



         




            К О М А Н Д А Н Т








                  Проф. др Зоран Радојичић
Доставити:

1. Кабинету Градоначелника града Београда,

2. Секретаријату за послове одбране, ванредних ситуација,
 комуникације и координацију односа са грађанима,

3. Министарству унутрашњих послова Републике Србије, 

Сектор за ванредне ситуације,

Управа за ванредне ситуације у Београду,
4. Завод за биоциде и медицинску екологију,

5. Секретаријат за здравство
6. Секретаријат за јавни превоз

7. Секретаријат за образовање и дечију заштиту

8. Писарници     

Страна 1 oд 2
Страна 2 oд 2
Страна 3 oд 3

